
3

NACIONALINĖS REGIONINĖS PLĖTROS TARYBOS POSĖDŽIO
PROTOKOLAS
2025-03-26 Nr. 1VL-
Vilnius

Posėdis vyko 2025 m. kovo 26 d. (10.30–12.40 val.) Jurbarko kultūros centre Dariaus ir Girėno g. 94, Jurbarkas.
Dalyviai:
Nacionalinės Regioninės plėtros tarybos (toliau – NRPT) nariai: 
Daiva Banaitė – Lietuvos darbdavių konfederacijos prezidiumo narė;
Nerijus Cesiulis – Alytaus regiono plėtros tarybos kolegijos pirmininkas;
Tomas Didžiulis – Lietuvos Respublikos švietimo, mokslo ir sporto ministerijos kancleris; Sigitas Dimaitis – Lietuvos Respublikos žemės ūkio rūmų direktorius;
Nijolė Dirginčienė – Kauno regiono plėtros tarybos kolegijos pirmininkė; 
Sigitas Gailiūnas – Lietuvos prekybos, pramonės ir amatų rūmų asociacijos prezidentas;
Ričardas Garuolis – Lietuvos profesinės sąjungos „Solidarumas“ pirmininko pavaduotojas;
Ramūnas Godeliauskas – Panevėžio regiono plėtros tarybos kolegijos pirmininkas;
Rita Grigalienė – socialinės apsaugos ir darbo viceministrė;
Povilas Isoda – Marijampolės regiono plėtros tarybos kolegijos pirmininkas;
Vaidotas Jakštas – vidaus reikalų viceministras;
Saulius Jauneika – Utenos regiono plėtros tarybos kolegijos pirmininkas; 
Eglė Juozapavičienė – Nacionalinės bendruomeninių organizacijų tarybos pirmininkė;
Tomas Katkus – Telšių regiono plėtros tarybos kolegijos pirmininkas;
Rimantas Klipčius – Vilniaus regiono plėtros tarybos kolegijos pirmininkas;
Silva Lengvinienė – Lietuvos Respublikos ekonomikos ir inovacijų ministerijos ministro patarėja;
Janina Matuizienė – Lietuvos kultūros darbuotojų profsąjungų federacijos pirmininkė;
Skirmantas Mockevičius – Tauragės regiono plėtros tarybos kolegijos pirmininkas;
Andrius Palionis – žemės ūkio viceministras; 
Raivydas Rakauskas – Lietuvos savivaldybių asociacijos patarėjas ekonomikos ir susisiekimo klausimais;
Alvydas Sakavičius – energetikos ministro patarėjas;
Alvydas Stulpinas – Lietuvos pramonininkų konfederacijos viceprezidentas;
Gaja Šavelė – Nevyriausybinių organizacijų tarybos pirmininkė; 
Juras Taminskas – susisiekimo viceministras;
Vilija Vervečkienė – Lietuvos Respublikos Vyriausybės kanceliarijos Viešojo valdymo grupės patarėja;
Vilius Tamkvaitis – asociacijos „Investors‘ Forum“ vyresnysis ekonomikos ir politikos analitikas;
Arvydas Vaitkus – Klaipėdos regiono plėtros tarybos kolegijos pirmininkas;
Kastytis Žuromskas – aplinkos viceministras.
Iš 36 NRPT narių dalyvavo 28 nariai. Kvorumas yra.
Posėdyje taip pat dalyvavo Lietuvos Respublikos Prezidentas, Prezidento patarėjai, ministerijų atstovai.
Posėdžio sekretorė Vidaus reikalų ministerijos Regioninės politikos grupės vyriausioji specialistė Vilma Verkauskienė.

DARBOTVARKĖ: 
1. Regionų ministerijos koncepcijos pristatymas.
2. 2022–2030 metų Regionų plėtros programos įgyvendinimo pažanga.

NRPT pirmininkas Skirmantas Mockevičius (toliau – Tarybos pirmininkas) pasveikino visus susirinkusius ir suteikė žodį Lietuvos Respublikos Prezidentui Gitanui Nausėdai.
Lietuvos Respublikos Prezidentas Gitanas Nausėda pasveikino susirinkusius ir pažymėjo, kad planuoti regioninę politiką galima tik žinant padėtį ne tik didžiuosiuose miestuose, bet ir atokiausiuose šalies regionuose, pastebėjo, kad netolygus Lietuvos vystymasis kuria atskirtį, vidinės migracijos procesus ir pasiūlė geresnį, įdomesnį, turiningesnį gyvenimą, užtikrinant tolygų paslaugų pasiekiamumą visiems gyventojams, kurti visoje Lietuvoje. Lietuvos Respublikos Prezidentas Gitanas Nausėda nurodė, kad tolygi regionų plėtra yra ne tik ekonominis, bet ir nacionalinio saugumo veiksnys, kadangi atskirtį patiriantys asmenys yra mažiau lojalūs valstybei. Prezidentas pasidžiaugė, kad naujos Regionų ministerijos kūrimas įsibėgėja ir palinkėjo vidaus reikalų ministrui sėkmės kuriant šią ministeriją. Vertindamas Regionų plėtros programos (toliau – Programa) įgyvendinimo pažangą, Lietuvos Respublikos Prezidentas Gitanas Nausėda atkreipė dėmesį, kad nėra užtikrinamas savalaikis Programai įgyvendinti skirtų lėšų planavimas ir šis veiksnys gali daryti įtaką Lietuvos derybinei pozicijai tiek dėl tradicinių (sanglaudos, bendrosios žemės ir kt.) politikų, tiek dėl naujų prioritetų (karinio mobilumo, Europos konkurencingumo, pagalbos Ukrainai ir kt.) įgyvendinimui skirtų lėšų.
Tarybos pirmininkas padėkojo Lietuvos Respublikos Prezidentui Gitanui Nausėdai ir  pakvietė vidaus reikalų ministrą Vladislav Kondratovič tarti sveikinimo žodį.
Vidaus reikalų ministras Vladislav Kondratovič pasveikino susirinkusius ir išreiškė tikėjimą, kad tik veikdami išvien – savivaldybės, verslas, profesinės sąjungos, nevyriausybinės organizacijos (toliau – NVO) ir centrinė valdžia – gali priimti sprendimus, atitinkančius visos Lietuvos žmonių lūkesčius. Vidaus reikalų ministras pažymėjo, kad šiame posėdyje aptariami klausimai – Regionų plėtros programos įgyvendinimo pažanga ir Regionų ministerijos koncepcija – itin svarbūs. Vertindamas 2022 m. patvirtintos Regionų plėtros programos pažangą, vidaus reikalų ministras Vladislav Kondratovič pažymėjo, kad Regionų plėtros programai skiriami 1,6 milijardo eurų – iš tiesų reikšminga suma. Projektams įgyvendinti jau skirta daugiau kaip 350 milijonų eurų. Kita vertus, tik keturiuose iš dešimties regionų gyventojų skaičius auga ir net keturiuose skurdo rizikos ir socialinės atskirties lygis viršija 30 procentų. Kalbėdamas apie poreikį sutelkti svarbiausias regioninės politikos kompetencijas vienoje institucijoje, vidaus reikalų ministras pabrėžė, kad svarbu aiškiai apsibrėžti, kokie pokyčiai turi būti sukurti ir kokią naudą jie duos visuomenei, ekonomikai, demokratijai ir visos valstybės raidai. Vidaus reikalų ministras Vladislav Kondratovič akcentavo nepakeičiamą verslo ir NVO indėlį prisidedant prie kiekvieno žmogaus gerovės, o tuo pačiu ir prie kiekvieno regiono plėtros, klestinčios ir pilietiškos visuomenės, taip pat pabrėžė savivaldos poreikį dalyvauti sprendimų priėmimo procese tiek dėl investicijų, tiek dėl teisinio reglamentavimo ir ją liečiančių reformų. Vidaus reikalų ministras priminė susirinkusiems apie civilinei saugai skirtą interneto svetainę https://lt72.lt ir paskatino naudotis joje skelbiama informacija. Baigdamas sveikinimo kalbą, vidaus reikalų ministras Vladislav Kondratovič padėkojo Jurbarko rajono savivaldybei ir merui Skirmantui Mockevičiui už svetingumą ir pasiūlė visiems susirinkusiems pasinaudoti proga išgirsti vieni kitus ir toliau kartu dirbti dėl geresnės visų regionų ateities.
Tarybos pirmininkas padėkojo vidaus reikalų ministrui už sveikinimo kalbą ir pastebėjo, kad derantis su Europos Komisija (toliau – EK) dėl ateinančio periodo finansavimo būtina atkreipti dėmesį į tai, kad pasienio regionai turi papildomus iššūkius, taip pat pasiūlė į ateinančio periodo planavimo procesus įtraukti NVO ir verslo atstovus.
Tarybos pirmininkas pristatė posėdžio darbotvarkę. 
Darbotvarkei pritarta vienbalsiai. 
1. SVARSTYTA. Pristatymas „Regionų ministerijos koncepcija“.
Vidaus reikalų ministras Vladislav Kondratovič pristatė Regionų ministerijos koncepciją. (Pridedamos pristatymo skaidrės).
Tarybos pirmininkas padėkojo už pristatymą ir pakvietė NRPT narius ir kitus dalyvaujančius asmenis teikti pasiūlymus ir pastebėjimus.
Lietuvos Respublikos Prezidentas Gitanas Nausėda išreiškė viltį, kad kitoje finansinėje perspektyvoje EK atsižvelgs į pasienio regionų papildomus iššūkius (hibridinį karą, nelegalią migraciją, papildomų investicijų gynybai poreikį ir kt.) ir pasiteiravo, ar Vidaus reikalų ministerijai reikalinga Vyriausybės pagalba siekiant susitarimo su kitomis ministerijomis dėl Regionų ministerijos valdymo sričių.
Atsakydamas į klausimą vidaus reikalų ministras Vladislav Kondratovič pažymėjo, kad su ministerijomis šiuo metu vyksta darbiniai dvišaliai susitikimai dėl valdymo sričių priskyrimo naujai kuriamai ministerijai, į šį procesą taip pat įtraukti Vyriausybės kanceliarijos atstovai.
Nevyriausybinių organizacijų tarybos pirmininkė Gaja Šavelė padėkojo už pristatymą ir pažymėjo, kad derybų dėl naujos ministerijos valdymo sričių procese būtina dalyvauti ir NVO atstovams, taip pat pasiūlė pasirengimą krizinėms, ekstremalioms situacijoms savivaldos lygiu deleguoti naujajai ministerijai.
Vidaus reikalų ministras nurodė, kad Lietuvos visuomenės pasirengimo ekstremaliosioms situacijoms ir jos informuotumo civilinės saugos srityje didinimo srities nėra planuojama perduoti kitai ministerijai, taip pat pabrėžė, kad NVO gebėjimas greitai veikti ir teikti humanitarinę, psichologinę pagalbą yra nepakeičiamas ir bendras pasiruošimo ekstremalioms situacijoms planas negali būti įgyvendinamas be NVO ir bendruomeninių organizacijų įsitraukimo. 
Vilniaus regiono plėtros tarybos kolegijos pirmininkas Rimantas Klipčius pastebėjo, kad, jo nuomone, kuriant regionus buvo nepakankamai konsultuojamasi dėl savivaldybių priskyrimo konkretiems regionams ir pasiteiravo, kokias savivaldybių įsitraukimo į Regionų ministerijos kūrimo procesą galimybes mato vidaus reikalų ministras.
Atsakydamas į klausimą vidaus reikalų ministras Vladislav Kondratovič pažymėjo, kad savivaldybes atstovauja Lietuvos savivaldybių asociacija, kuri aktyviai dalyvauja ministerijos kūrimo procese. Taip pat naujosios ministerijos koncepcija yra pristatyta arba planuojama ją pristatyti visuose regionuose.
Alytaus regiono plėtros tarybos kolegijos pirmininkas Nerijus Cesiulis pasidalino informacija, kad didelė dalis merų nepritaria naujos ministerijos kūrimui ir paklausė, kokiomis priemonėmis bus užtikrinamas merų palaikymas ir sprendžiamos problemos dėl kitų ministerijų nenoro perduoti tam tikras valdymo sritis Regionų ministerijai. 
Vidaus reikalų ministras nurodė, kad darbo grupė, sudaryta iš ministerijų ir Vyriausybės kanceliarijos atstovų, deda visas pastangas, kad naujoji ministerija sutelktų svarbiausias regioninės politikos kompetencijas vienoje institucijoje ir būtų įgalinta daryti pokyčius regionuose. Merų palaikymo siekiama pristatant regionų ministerijos koncepciją regionuose.
Klaipėdos regiono plėtros tarybos kolegijos pirmininkas Arvydas Vaitkus pritarė Regionų ministerijos kūrimui ir pasiūlė svarstyti galimybę suteikti šios ministerijos vadovui daugiau galių skiriant jį vicepremjeru. Arvydas Vaitkus taip pat pažymėjo, kad Vilniaus regionui skiriant 50 proc. Lietuvos BVP, nėra užtikrinamas tolygus regionų vystymasis.
Vidaus reikalų ministras pritarė išsakytai nuomonei, kad regionų plėtra turi būti tolygi ir tai yra vienas iš Regionų ministerijos tikslų, taip pat nurodė, kad ministrai, atsakingi už jiems pavestas ypatingai valstybei svarbias valdymo sritis, galėtų turėti aukštesnį statusą. 
Lietuvos profesinės sąjungos „Solidarumas“ pirmininko pavaduotojas Ričardas Garuolis pasiteiravo apie Regionų ministerijos bendradarbiavimą konkrečioje valdymo srityje (pvz., sveikatos apsaugos), kuri yra ir Sveikatos apsaugos ministerijos kompetencija.
Atsakydamas į klausimą vidaus reikalų ministras Vladislav Kondratovič pažymėjo, kad Regionų ministerijai priklausytų horizontalios politikos, o kitoms ministerijoms – šakinės, tačiau Regionų ministerija turėtų būti vadovaujanti. Numatyta sukurti modelį, kuriuo remiantis bus galima kompleksiškai įvertinti atskirų ministerijų daromus pokyčius konkrečiame regione.
Kauno regiono plėtros tarybos kolegijos pirmininkė Nijolė Dirginčienė pastebėjo, kad Kultūros, Žemės ūkio, Energetikos ir Ekonomikos ir inovacijų ministerijos nėra suplanavusios jokių priemonių regionams.
2. SVARSTYTA.  Pristatymas „2022–2030 metų Regionų plėtros programos įgyvendinimo pažanga“.
Vidaus reikalų viceministras Vaidotas Jakštas pristatė 2022–2030 metų Regionų plėtros programos įgyvendinimo pažangą. (Pridedamos pristatymo skaidrės).
Tarybos pirmininkas padėkojo už pristatymą ir kreipėsi į Finansų ministerijos kanclerį Mindaugą Šimą su prašymu pakomentuoti situaciją dėl regionams numatytų, tačiau dar neskirtų 152 mln. eurų Europos Sąjungos struktūrinių fondų lėšų. Kancleris paaiškino, kad Finansų ministerija derasi su EK dėl lankstesnių šių lėšų panaudojimo sąlygų ir tikisi, kad šios lėšos regionus pasieks artimiausiu metu. 
Tarybos pirmininkas pažymėjo, kad EK palankiai vertina Lietuvos pažangą, tačiau atkreipė dėmesį, kad dėl kainų didėjimo kyla rizika suplanuotų projektų įgyvendinimui.
Marijampolės regiono plėtros tarybos kolegijos pirmininkas Povilas Isoda atkreipė dėmesį, kad rizika laiku neįgyvendinti suplanuotų projektų kyla ir dėl Centrinės projektų valdymo agentūros nepagrįstai ilgos vertinimo procedūrų trukmės ir perteklinių reikalavimų. Povilui Isodai pritarė Kauno regiono plėtros tarybos kolegijos pirmininkė Nijolė Dirginčienė ir Vilniaus regiono plėtros tarybos kolegijos pirmininkas Rimantas Klipčius.
Tarybos pirmininkas pažymėjo, jog mato pokyčius CPVA veikloje ir išreiškė viltį, kad padėtis dėl projektų vertinimo procedūrų trukmės pagerės.
Lietuvos Respublikos Prezidentas Gitanas Nausėda savo baigiamojoje kalboje padėkojo susirinkusiems už išsakytas nuomones ir pažymėjo, kad neįtraukus vietos savivaldos atstovų į Regionų ministerijos kūrimo procesus, skatinamas jų skeptiškas požiūris šiuo klausimu. Prezidentas dar kartą pabrėžė, kad tiki Regionų ministerijos sukūrimo idėja ir pasiūlė pagalbą kuriant šią ministeriją.
Vidaus reikalų ministras Vladislav Kondratovič taip pat padėkojo susirinkusiems už išsakytus klausimus, pasiūlymus ir konstruktyvią kritiką, pabrėžė, kad stiprūs regionai gali būti kuriami tik bendradarbiaujant visoms suinteresuotoms šalims, į dialogą įtraukiant ir NVO atstovus, ir pastebėjo, kad nežiūrint į keliamus perteklinius reikalavimus projektų vertinimo metu, Regionų plėtros programa turi būti ir bus įgyvendinta. 
Baigdamas posėdį Tarybos pirmininkas padėkojo posėdžio dalyviams už skirtą laiką ir aktyvų dalyvavimą posėdyje ir pakvietė visus bendrai nuotraukai. 


Tarybos pirmininkas				Skirmantas Mockevičius


Posėdžio sekretorė				Vilma Verkauskienė 


